《游栖云寺》
宋代·李纲

清晓戒徒御，出郊为胜游。霜林半摇落，肃穆天地秋。

散策陟峻岭，凭高瞰清流。禅居得兰若，迥觉林泉优。

露草凄更碧，风松郁相缪。山空钟磬响，地胜池台幽。

竹色森不改，桂香泱漭浮。经行岂莲社，景物如虎丘。

流水人寂寂，归云晚悠悠。惜哉光景促，妙赏难淹留。

却步出山径，犹回恋山眸。登临兴未尽，更理溪中舟。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。